112學年度草漯國中國語文競賽

閩南語朗讀文章

01上好鼻的臭臊味

張涵婷

 「倚山食山，倚海食海」，澎湖四箍圍仔攏是海，所以有真濟人攏是看海咧食穿，阮阿媽就是咧賣魚的。逐工天才拍殕仔光，伊就愛騎oo-tóo-bái去漁港標魚佮賣魚。寒天風siù-siù叫，我閣咧包棉襀，伊已經出門矣，實在足辛苦的。

 阮阿媽標魚佮賣魚的工夫攏真厲害，伊定定佇阮面頭前尻川翹懸懸咧臭屁。「我今仔日標魚疊人偌濟？予恁臆看覓？一箍！才一箍！有厲害無？」阿媽定定半賣半相送，而且閣袂共人食秤頭，生理好甲沖沖滾，規魚仔市的人無一个毋捌伊的。伊賣的魚百百種，熱天小管仔上濟；寒天當然是上好食的塗魠魚。

 雖然我愈來愈大漢，學校的功課嘛愈來愈濟，毋過我上期待的就是放假的時陣，去魚仔市共阿媽鬥相共。我雨鞋穿咧、帽仔戴咧，遠遠就大聲喝：「阿媽，我來矣！」阿媽喙笑目笑共人紹介：「這阮孫啦！全澎湖山上古錐的。」「來喔！來喔！現流仔，逐家緊來買喔！」阿媽負責刣魚，我負責提橐仔共人客貯魚佮鬥收錢。阿媽喙焦，我提涼水予伊啉；我腹肚枵，阿媽買雞卵糕予我食。毋知啥物原因，今仔日生理特別好。逐个人攏呵咾講：「恁

孫哪會遮爾仔𠢕。」阿媽聽了心花開，就偷揜兩百箍予我做私奇。

 我偷偷仔共恁講一个祕密，其實我真驚臭臊味。雖然魚仔市有臭臊味，拄開始我真袂慣勢，喙罨掛牢牢。後來我發現佮阿媽那賣魚那開講，其實啥物味嘛攏無鼻著。阿媽的身軀嘛定定有臭臊味，毋過我知影這是阿媽疼惜我的滋味。見擺伊若看著上鮮上肥的魚攏會先留落來，人客想欲買，伊會講：「真歹勢，這尾魚是欲留予阮孫食的，無欲賣啦！」見擺伊若下班，身軀猶未洗，就會共上鮮的魚提來阮兜，閣交代阿母一定愛煮魚湯予我食。阮兜的冰箱有滿滿滿的海產，食都食袂完。

 自細漢我就食魚食到大漢，澎湖的海產予人呵咾甲會觸舌。你若是來澎湖𨑨迌，會記得來共阮阿媽交關喔！

112學年度草漯國中國語文競賽

閩南語朗讀文章

02蹛佇海邊仔的日子

辜玲瑩

 逐擺歇寒、歇熱的時，阿爸、阿母愛上班，攏會共阮𤆬轉去雲林阿公遐蹛。阮阿公遐是佇海邊仔，附近有一大片的海沙埔，蹛佇彼个所在，生活實在是誠趣味，較耍都袂𤺪。

 海水洘流、滇流逐工攏有兩遍，時間攏無固定。洘流就是退流，第一遍的洘流大部份攏是佇透早，這个時陣是挖蚶仔的好時機。見擺透早洘流，阿公家私攢好就會走來阮房間外口一直咻：「阿智仔、阿仙仔，恁好通起來矣，佮我鬥陣來去挖蚶仔喔！」我佮阿兄聽著，隨起來，目睭那挼，淺拖仔囊咧，人就傱出去矣，恐驚會綴袂著陣。面凊彩用水戽兩下仔，就準做洗好矣，出發囉！阿媽的跤無方便，就留咧顧厝。

 一下到曠闊的海沙埔，遐已經有袂少人矣，阮就趕緊開工囉。阿公用家私挖蚶仔，阮囡仔人用手挖。無偌久阿公就挖著一桶大大桶矣，阮煞挖無半袋仔。看著花鮡、白扇仔一四界賴賴趖，規氣過去佮走相逐，等阿公挖夠額，大細粒分開囥無仝箱，搬起去貨車頂，阮就趕緊上車。

 阿公共貨車駛到較食市的路邊停落來，車斗開開，我佮阿兄就大聲喝：「來買蚶仔喔！上鮮的蚶仔，緊來買蚶仔喔！」新人客、舊人客齊齊來，無偌久就賣完矣。阿公會發工錢予阮兄妹仔，伊嘛無袂記得留一寡蚶仔轉去予阿媽煮來窒阮的喙空，彼款清甜的滋味內底閣有阿公、阿媽的愛心，有夠好食的啦！

 有時洘流的時間較晏，阿公就𤆬阮去伊飼的魚塭仔，教阮按怎拋漁網仔，才會當共規領網仔展甲平坦坦。魚塭仔內有飼魚仔、蝦仔佮蟳仔，伊逐項攏掠一寡，掠著傷細尾的閣會共放轉去水裡，彼工暗頓阮就有腥臊的海產料理通享受矣。

 這馬阮較大漢較無閒通轉去看矣，踮海邊仔佮阿公、阿媽鬥陣生活，溫暖、快樂閣自在，是一段美麗的記持。有時我敢若聽著阿公咧叫我起來挖蚶仔的喝聲，雄雄坐起來，竟然是阿爸叫我起床的聲音，予我誠失望，嘛誠思念阿公佮阿媽。

112學年度草漯國中國語文競賽

閩南語朗讀文章

03歡迎你來做阮的好厝邊

游勝榮

 「阿公，下暗𤆬阮來去看火金蛄，好無？」聽講榮星公園的生態池遐，閣有火金蛄通看矣，總仔共仔才半月外日爾，跤手若慢鈍，欲看就無份。這馬政府佮民間攏真注重生態保育，佇淺山仔的溝仔墘抑是草埔仔欲看著火金蛄，凡勢若桌頂咧拈柑──蓋簡單，毋過佇市區內若想欲看著，彼就若阿婆仔生囝──誠拚咧！

 日頭落山天轉暗，阮食飽趁𠢕早，共阿公的手牽咧，隨就傱來到位。暗來就罕得有人會行跤到的木棧道遮，規逝路暗眠摸，是欣賞火金蛄上合的所在。徛踮規層樓仔懸的駁岸頂，逐家攏頷頸伸長長，掠水池仔金金相，拍拚咧揣下暗上奅的主角。「你看！你看！遮有一隻，遐嘛有一隻。」囡仔人看著火金蛄心肝頭歡喜，毋敢亂使喝咻，細細聲咧共序大人報馬。柴枋仔路狹狹仔爾，人濟歹轉踅，阮就那行那看那徙位，通好逐家輪流看。

 上尾溜遮有義工詳細咧解說，原來這个生態池是附近國中、國小的老師、學生佮社區內真濟發心的義工，千辛萬苦、做伙拍拚才維護甲遮好勢的。火金蛄驚光，池仔邊就種密喌喌的白榕通閘光遮日頭；火金蛄愛清幽，池仔內就保持活水咧流振動，閣著顧袂當予人烏白放生，按呢火金蛄才有四序的厝通蹛，才會一年比一年愈湠愈濟。

 阿公講伊做囡仔的時，這窟池仔足𠢕出泉，水源頭就是這馬臺灣大學的醉月湖。對遮濆出來的泉水，聽好予這箍圍仔幾若十甲的稻仔田食水，而且內底的魚仔足厚，欲暗仔共魚笱囥入去水底張，隔轉早起來撈，彼暝就隨有芳芳、酥酥的魚仔糋通配飯。便若雨落煞，蟲仔、蟬仔佮田蛤仔滿四界吱吱叫，袂輸是一場大自然的音樂會；啊若火金蛄，到甲咱人四、五月仔來，池仔邊規片ia̍p-ia̍p爍，濟甲驚倒人，顛倒這馬煞著用人工去繁殖、復育，才有幾百隻仔火金蛄通看。

 佇欲行翻頭的路裡，我沿路行沿路咧想，火金蛄是生態的指標，有清氣的環境才有地看。咱愛好好仔共寶惜，希望會當佇遮繼續生湠落去，通永遠做咱的好厝邊。